b'\n_START_ARTICLE_\nHP-45\n_START_PARAGRAPH_\nHP-45 (s kodnim imenom\xc2\xa0\xc2\xbbWizard\xc2\xab\xc2\xa0(\xc4\x8carodej), kar je bila prva znana raba kodnega imena za kalkulator) je bil tretji \xc5\xbeepni kalkulator ter drugi znanstveni \xc5\xbeepni kalkulator podjetja Hewlett-Packard. Izdelali so ga leta 1973. Prodajna cena je bila 395 $. Izdelovali so ga do leta 1976, ko je bila cena 195 $.\n_START_SECTION_\nZna\xc4\x8dilnosti\n_START_PARAGRAPH_\nBil je izbolj\xc5\xa1ava prvega \xc5\xbeepnega kalkulatorja HP-35. \xc5\xa0e posebej pomembna novost je bila zlatorumena dvi\xc5\xbena (shift) tipka f, s katero so druge tipke dobile dodatno funkcijo._NEWLINE_HP-45 je za pribolj\xc5\xa1ek vseboval tudi nedokumentirano uro, ki je omogo\xc4\x8dala uporabnikom sicer ne preve\xc4\x8d to\xc4\x8den na\xc4\x8din \xc5\xa1toparice. Ura ni bila to\xc4\x8dna, ker ni imela kristalnega oscilatorja. Tak\xc5\xa1en oscilator je imel kasneje HP-55. HP-45 je imel nadzor izhodnega formata (namesto \xc4\x8disto samodejnega formata HP-35)._NEWLINE_Kot vsi kalkulatorji podjetja Hewlett-Packard v tem in kasnej\xc5\xa1em \xc4\x8dasu je HP-45 uporabljal obrnjeni poljski zapis (RPN) in fiksni \xc5\xa1tirinivojski samodejni sklad operandov (X, Y, Z, T). Imel je 35 tipk in 12 mestni prikazovalnik \xc5\xa1tevil z rde\xc4\x8dimi svetle\xc4\x8dimi diodami (LED).'